Illum, ftit aktar minn sentejn wara d-dħul fis-seħħ tar-Regolament Ġenerali dwar il-Protezzjoni tad-Data (GDPR), il-Kummissjoni ppubblikat rapport ta' evalwazzjoni dwaru. Ir-rapport juri li l-GDPR laħaq il-parti l-kbira tal-għanijiet tiegħu, partikolarment billi offra sensiela soda ta' drittijiet eżegwibbli liċ-ċittadini u billi ħoloq sistema Ewropea ta' governanza u eżekuzzjoni. Il-GDPR wera li huma strument flessibbli li jappoġġa soluzzjonijiet diġitali f'ċirkostanzi mhux previsti bħal fil-kriżi tal-Covid-19. Ir-rapport jikkonkludi wkoll li l-armonizzazzjoni fost l-Istati Membri qiegħda tiżdied, għalkemm hemm ċertu livell ta' frammentazzjoni li titlob monitoraġġ kontinwu. Instab ukoll li n-negozji qegħdin jiżviluppaw kultura ta' konformità u kull ma jmur aktar qed jużaw protezzjoni b'saħħitha tad-data bħala vantaġġ kompetittiv. Dan ir-rapport jinkludi lista ta' azzjonijiet li jkomplu jiffaċilitaw l-applikazzjoni tal-GDPR għall-partijiet ikkonċernati kollha, speċjalment għall-kumpaniji Żgħar u Medji, għall-promozzjoni u l-iżvilupp ulterjuri tal-kultura Ewropea tal-protezzjoni tad-data u tal-infurzar qawwi. Věra Jourová, il-Viċi President għall-Valuri u t-Trasparenza, qalet: “Is-sistema Ewropea tal-protezzjoni tad-data saret il-boxxla li tiggwidana matul it-tranżizzjoni diġitali ċċentrata fuq il-bniedem u hija pilastru importanti li fuqu qed nibnu politiki oħrajn, bħall-istrateġija għad-data jew l-approċċ tagħna għall-intelliġenza artifiċjali (IA). Il-GDPR huwa l-eżempju perfett ta' kif, abbażi ta' approċċ iffukat fuq id-drittijiet fundamentali, l-Unjoni Ewropea tagħti s-saħħa liċ-ċittadini tagħha u toffri opportunitajiet lin-negozji biex jisfruttaw ir-rivoluzzjoni diġitali. Iżda lkoll kemm aħna rridu jkomplu nħabirku biex niksbu l-potenzjal sħiħ tal-GDPR.” Didier Reynders, il-Kummissarju għall-Ġustizzja, qal: “Il-GDPR irnexxielu jilħaq l-għanijiet tiegħu u sar punt ta' referenza madwar id-dinja għal dawk il-pajjiżi li jridu jagħtu livell għoli ta' protezzjoni liċ-ċittadini tagħhom. Madankollu, r-rapport tal-lum jurina li nistgħu nitjiebu. Pereżempju, l-applikazzjoni tar-regoli madwar l-Unjoni trid issir aktar uniformi: dan huwa importanti għaċ-ċittadini u għan-negozji, speċjalment għall-SMEs. Jeħtiġilna niżguraw li ċ-ċittadini jużaw id-drittijiet tagħhom bis-sħiħ. Il-Kummissjoni se tagħmel monitoraġġ tal-progress, f'kooperazzjoni mill-qrib mal-Bord Ewropew għall-Protezzjoni tad-Data u fil-kuntatt regolari mal-Istati Membri biex il-GDPR ikun jista' jilħaq il-potenzjal sħiħ tiegħu. Is-sejbiet ewlenin tar-rieżami tal-GDPR Iċ-ċittadini ngħataw aktar saħħa u huma aktar konxji mid-drittijiet tagħhom: Il-GDPR isaħħaħ it-trasparenza u jagħti drittijiet eżegwibbli lill-individwi, bħal pereżempju d-dritt ta' aċċess, ta' rettifika, għat-tħassir, id-dritt ta' oġġezzjoni u d-dritt għall-portabbiltà tad-data. Skont ir-riżultati li ġew ippubblikata il-ġimgħa li għaddiet fi stħarriġ tal-Aġenzija tal-Unjoni Ewropea għad-Drittijiet Fundamentali, illum, 69% tal-popolazzjoni tal-UE ta' 'l fuq mis-16-il sena semgħu bil-GDPR u 71% tan-nies jafu bl-awtorità nazzjonali tagħhom dwar il-protezzjoni tad-data. Madankollu, nistgħu nistinkaw aktar biex ngħinu liċ-ċittadini jeżerċitaw id-drittijiet tagħhom, speċjalment id-dritt għall-portabbiltà tad-data. L-allinjament tad-dritt tal-UE mad-Direttiva dwar l-Infurzar tal-Liġi Barra minn hekk, illum il-Kummissjoni ippubblikat Komunikazzjoni li tidentifika għaxar atti legali li jirregolaw l-ipproċessar tad-data personali min-naħa ta' awtoritajiet kompetenti għall-prevenzjoni, l-investigazzjoni, l-identifikazzjoni jew il-prosekuzzjoni ta' reati kriminali li għandhom jiġu allinjati mad-Direttiva tal-Infurzar tal-Liġi dwar il-Protezzjoni tad-Data. L-allinjament se jwassal għal ċertezza legali u se jiċċara kwistjonijiet bħar-raġunijiet għall-iproċessar ta' data personali min-naħa tal-awtoritajiet kompetenti u x'tipi ta' data jistgħu jkunu suġġetti għal dan l-ipproċessar. Sfond Il-GDPR jipprevedi li l-Kummissjoni se tirrapporta dwar l-evalwazzjoni u r-rieżami ta' dak ir-Regolament, l-ewwel permezz ta' rapport dwar sentejn ta' applikazzjoni u mbagħad kull erba' snin. Ir-Regolament Ġenerali dwar il-Protezzjoni tad-Data huwa sensiela unika ta' regoli tad-dritt tal-UE dwar il-protezzjoni ta' individwi fir-rigward tal-ipproċessar tad-data personali u tal-moviment ħieles ta' tali data. Dan isaħħaħ is-salvagwardji tal-protezzjoni tad-data, jagħti drittijiet addizzjonali u aktar b'saħħithom lill-individwi, iżid it-trasparenza, u jwassal biex dawk kollha li jittrattaw data personali jkunu aktar responsabbli u jagħtu rendikont. Għammar lill-awtoritajiet nazzjonali tal-protezzjoni tad-data b'setgħat ta' infurzar aktar b'saħħithom u armonizzati, u stabbilixxa sistema ta' governanza ġdida għall-awtoritajiet tal-protezzjoni tad-data. Joħloq ukoll kundizzjonijiet ekwi għall-kumpaniji kollha li joperaw fis-suq tal-UE, ikun fejn ikun il-post fejn ikunu stabbiliti, jiżgura l-fluss ħieles ta' data fl-UE, jiffaċilita t-trasferimenti sikuri ta' data internazzjonali u sar punt ta' referenza fil-livell globali. Kif ġie stipulat fl-Artikolu 97(2) tal-GDPR, ir-rapport li ġie ppubblikat illum ikopri partikolarment it-trasferimenti internazzjonali u l-“mekkaniżmu ta' kooperazzjoni u konsistenza”, għalkemm il-Kummissjoni għażlet approċċ usa' fir-rieżami tagħha, sabiex tindirizza l-kwistjonijiet li tqajmu minn diversi atturi matul l-aħħar sentejn. Dawn inkludew kontribuzzjonijiet mill-Kunsill, mill-Parlament Ewropew, mill-EDPB, mill-awtoritajiet nazzjonali tal-protezzjoni tad-data u mill-partijiet ikkonċernati. Għal Aktar Informazzjoni Ir-Rapport ta' Implimentazzjoni tal-GDPR Komunikazzjoni: Atti tal-UE li jridu jiġu allinjati mad-Direttiva dwar l-Infurzar tal-Liġi Skeda informattiva: GDPR - in-nisġa ta' storja ta' suċċess Mistoqsijiet u Tweġibiet dwar ir-rapport ta' sentejn tal-GDPR Gwida fil-web dwar il-GDPR - Ir-regoli tal-UE dwar il-protezzjoni tad-data Infografika: Xi trid tagħmel il-kumpanija tiegħek Ir-rispons Ewropew għall-Coronavirus: diġitali